Sisal
<s>Sisal (latinski: Agave sisalana) je biljka iz porodice Agavaceae, najvažniji izvor biljnih vlakana.</s>

<s>Historija primjene
Sisal je porijeklom iz Centralne Amerike, tamo se njegova vlakna koriste od pretkolumbovskih vremena.</s><s>Primjena prvih žetvenih mašina 1880-ih, dovela je do potražnje za jeftinim vezicama za snoplje, pa je izbor pao na sisal.</s><s>Uskoro su nikle brojne plantaže sisala na Bahamima i Tanjganjiki (današnja Tanzanija).</s><s>Do kraja 1930-ih sisal se uzgajao po Keniji, Mozambiku, Angoli, Madagaskaru i drugdje po Africi, kao i na Filipinima, Tajvanu, Brazilu, Venecueli, Indoneziji i Haitiju.</s>

<s>Užad od sisala naširoko se koristila u pomorstvu, ratarstvu i industriji, a od njegovih vlakana pravili su se (i prave) tepisi, prostirke, 
torbe, četke i mnoštvo drugih predmeta.</s>

<s>Karakteristike 
Stabljika naraste visoko do nekih 90 cm, a biljka do dijametra 38 cm.</s><s>Kopljasti listovi koji se gusto račvaju iz stabljike, mesnati su i kruti, sive do tamnozelene boje.</s><s>Dugi su 60–180 cm i široki 10–18 cm, i završavaju oštrom bodljom.</s><s>U roku od četiri do osam godina nakon sadnje, iz zrele biljke izraste centralna cvjetna stapka koja može narasti do 6 metara.</s><s>Žuti cvjetovi, neugodna mirisa, dugi oko 6 cm, formiraju guste grozdove na krajevima grana koje rastu iz cvjetne stapke.</s><s>Kad cvijetovi počnu venuti, pupoljci koji rastu u gornjem kutu između stabljike i cvjetne stapke razvijaju se u male biljke ili lukovice koje padaju na tlo i puštaju korijenje.</s><s>Kao i druge vrste agava, stara biljka umire kada cvatnja završi.</s>

<s>Sisali najbolje rastu na dobro dreniranom, umjereno plodnom tlu, po krajevima sa toplom i vlažnim klimom.</s><s>Mlade biljke, razmnožene iz lukovica ili rizoma (podzemnih stabljika) zrelih biljaka, najčešće se drže u rasadnicima prvih 12 do 18 mjeseci.</s><s>Na početku kišne sezone biljke se prenose u polje.</s><s>Sisal sazrijeva oko tri do pet godina nakon sadnje, zavisno od klime, dajući zadovoljavajuću količinu vlakana sedam ili osam godina nakon toga, iz 300 listova tokom produktivnog perioda.</s><s>Vanjski listovi se režu pored stabljike kad ona dostigne svoju punu visinu.</s><s>U prvoj berbi ubere se oko 70 listova, a kasnije prosječno godišnje oko 25.</s>

<s>Sisalova vlakna prave se od listova, najčešće mašinskim putem, tako da se listovi tlače između valjaka.</s><s>Dobivena pulpa struže se s vlakana, a vlakno se pere i suši mehaničkim ili prirodnim putem.</s><s>Sjajne vlaknaste niti, obično kremasto bijele, prosječne su duge od 100 do 125 cm  i prilično grube i neelastične.</s><s>Vlakna sisala naročito su dobra za proizvodnju užadi zbog svoje čvrstoće, izdržljivosti, rastezljivosti i otpornosti na morsku vodu.</s>

<s>Izvori</s>

<s>Vanjske veze</s>

<s>Sisal</s>

<s>Agavoideae
Prirodna vlakna
Industrijske biljke</s>

